送周壽元翁西上
作者：賀鑄
朝代：宋

paragraphs: 露草蔓前庭，微蟲思明月。
宵分耿不寐，懷我友生別。
舟師望箕宿，綴幔須明發。
蠲首託歸風，安知川路闊。
夫君青雲士，行奉紫宸謁。
一鶚抉塵籠，騫軒應霜節。
仰追鸞鶴駕，肯顧狐兔穴。
越客寓荒城，卑棲慕鳩拙。
衰遲積尪弊，未死人事缺。
嬾製一緘書，寄聲彼朝列。
方今百廢舉，衮職補何闕。
每自幸餘齡，江湖傲華髮。
躬耕固難强，五斗代薇蕨。
摩腹遡南薰，蒼生解煩暍。